1Ya cu rik i 'or re i cenar re i nima'ij páscua. I Jesus reta'am chic chi ya cu rik i 'or chi quel chi chuwach i jyub ta'aj, y ca 'e chic ru' i Ta chicaj. Ire lic 'ax o'onom wi lok, c'ax que u na i je re ire waral chuwach i jyub ta'aj; xak c'ax xe u na'o c'a pa q'uisbal-re. 2Xui-ri, i ma Júdas Iscarióte chi u c'ojol i ma Simon, yatal chic u no'oj rumal itzel chi cu jach ni Jesus piqui'ab i que tzucuw ch'o'oj chirij. I Jesus reta'am chi i Ta 'is u yom pu'ab ronojel i 'olic; xak reta'am chi ru' i Dios petnak wi, y ru' i Dios ca 'e wi chic. Rumal-i, are ca tijin che i wa'im cu' u tijoxelab, xwalij chiquixol y xu jal jule u 'u' chirij. Te'uri xu c'am jun to'ay, y xu xim xe u pam. 5Te'uri xu c'am i ya, xu ya pa jun palangan, y xu jek u ch'ajic cakan u tijoxelab; te'uri xu jek u chakijsaxic i cakan che i to'ay chi u ximom xe u pam. 6Are xupon ru' i ma Simon Pédro, ire xu bij che: —Kajwal, n-ca majaw taj we yet ca ch'aj i wakan —xu bij che. 7I Jesus xu la' u wach che: —Are i quin tijin chu 'anic, n-ca maj ti usuc' wo'or. Co'on panok, te'uri ca maj usuc' —xu bij che. 8I ma Pédro xu bij chic: —¡Lic n-quin ya taj ca ch'aj i wakan yin! I Jesus xu bij che: —We yin n-quin ch'aj ti awakan chawe, n-at ta we yin chic —xu bij. 9Te'uri xu bij i ma Simon Pédro che: —Kajwal, we queje usuc' ile, n-xui ta-ri i wakan; xak cha ch'aja in 'ab, in jolom —xcha. 10I Jesus xu bij che: —Jun, we atin-nak chic, ch'am chic 'uri, xui chic i rakan 'uri craj ch'ajic. Yix ix ch'am chic; xui-ri, n-iwonojel taj —xu bij. 11I Jesus xu bij iri, "n-iwonojel taj ix ch'am", xcha, man reta'am pachinok chique ca jachaw ire piqui'ab i je aj ch'o'oj chirij. 12I Jesus, are xrelej u ch'ajic i cakan u tijoxelab, te'uri xu coj chic i jule u 'u' chirij. Xcubi chic chi mexa, te'uri xu tz'onoj chique: —¿Iweta'am usuc' wach i xin 'ano? 13Yix qui bij chi in Tijonel chiwe, xak in Iwajwal. Katzij i qui bij-le, man are in patan ile chiwe. 14We queje ile quin 'an yin chi in i Tijonel, xak in Iwajwal, xin ch'aj iwakan chiwe, queje ile 'uri chi 'ana yix; chi ch'aja iwakan chiwach. 15Yin, xa c'utbal-re xin 'an chiwach, man pacha i quin 'an yin, 'utz queje qui 'an ni yix. 16Sak laj tzij i quin bij chiwe; jun ajchac, n-'atz tu 'ij chuwach u patron; xak jun takon, n-'atz tu 'ij chuwach i xtakaw bic. 17Yix, we qui ta u be ni'pa iri, xak we qui 'ano pacha in bim-i, 'utz 'uri iwe yix. 18Péro n-iwonojel taj ix queje ile: yin weta'am pachin je in chom. Que'el na pacha i tz'ibtal chupam i wuj re i Dios; queje iri cu bij: "Jun chi cu tij wa wu' yin, xu yac ch'o'oj chwij yin," cu bij. 19Quin tijin iri chu bixquil chiwe wo'or, chi maja ca 'antajic, man we xiwilo xa 'antajic, te'uri qui coj na in pachin yin. 20Sak laj tzij i quin bij chiwe: pachin jun cu c'ulaj in takon yin, que'elok chi yin quin u c'ulaj ru'. Pachin jun quin u c'ulaj yin, xak cu c'ulaj i Ta chicaj chi xin takaw lok —xu bij. 21I Jesus, are xrelej u bixquil ile, xa 'utut pu c'ux. Are 'uri xu sakij chique: —Katzij i quin bij chiwe, 'o jun chiwe yix quin u jach na piqui'ab i je aj ch'o'oj chwij —co'ono. 22Are 'uri i u tijoxelab to' xqui tzu quib chiquiwach, man n-queta'am taj pachinok chique i xu bij i Jesus. 23'O jun chiquixol i u tijoxelab, mas c'ax ca na' rumal i Jesus, ire cul pu tzal i Jesus chi mexa. 24Che i jun-le, i ma Simon Pédro xo'on pan séña che, chi cu tz'onoj che i Jesus pachin i xu bij. 25Are 'uri, i jun-le xtejeb pan mas ru' i Jesus, y xu tz'onoj che: —Kajwal, ¿pachinok chake chi cat jachaw na? 26I Jesus xu bij che: —Quin mu ni caxlanwa, y quin jach pu'ab junok chiwe. Pachin che quin ya wi ile, are i quin jachaw 'uri —co'ono. Te'uri xu mu i caxlanwa, xu jach pan pu'ab i ma Júdas Iscarióte, chi u c'ojol i mam Simon. 27I ma Júdas, are xu chap i caxlanwa, are 'uri i itzel xoc pu c'ux. Te'uri i Jesus xu bij che: —Are i a ch'obom chi ca 'ano, jat la chu 'onquil —xu bij che. 28Mi jun chique i que tijin chi wa'im xu ta u be wach usuc' ile chi xu bij che. 29Chiquixol ique, are i ma Júdas are ca c'olow i qui mer. Rumal 'uri 'o jujun chique xqui ch'obo chi Jesus xu bij che, "Cha lo'o wach i cajwax chake pa nima'ij," o "Cha jacha jubi' chique i niba'ib." Queje ile xqui ch'ob ique. 30I ma Júdas xu c'am i caxlanwa; are 'uri xel bi chiquixol y xa 'ec. Ya cha'ab chic. 31Are xel bi i ma Júdas, i Jesus xu bij chique i xe canaj canok: —Wo'or ca 'alijin 'ut wach in 'ij in chomal yin chi in Achi aj Chicaj. Xak ca 'alijin chwe yin wach u 'ij u chomal i Dios. 32Y we ca 'alijin u 'ij u chomal i Dios chwe yin, xak queje ile cu 'alijinsaj ni Dios in 'ij in chomal yin. We' tan ile ca 'anic. 33Ix ral tak wac'al, n-naj ta chic in 'o chixol yix. Quin i tzucuj na, xui-ri, pacha i xin bij chique i qui nimakil aj Israel winak, xak queje quin bij chiwe yix wo'or: pa i quin 'e wi yin, yix n-quix 'e taj, n-quix tiqui ta che. 34'O jun tzij pixab c'ac' quin bij chiwe, 'o u chac chi 'ana iri: c'ax chi na iwib chiwach. Pacha i quin 'an yin, c'ax quix in na'o, xak queje ile chi 'ana yix, c'ax chi na iwib chiwach. 35We c'ax qui na iwib chiwach, chi 'uri caquetamaj conojel i winak chi ix tijoxelab we yin, we queje qui 'an ile —xu bij chique u tijoxelab. 36Te'uri i ma Simon Pédro xu bij che i Jesus: —Kajwal, ¿pa cat 'e wi? I Jesus xu bij che: —Ipa i quin 'e wi yin wo'or, n-quix terej ta bi chwij; c'a co'on na panok, te'uri quix terej chwij —xu bij. 37I ma Pédro xu bij chic che i Jesus: —Kajwal, ¿wuchac n-quin terej ta bi chawij wo'or? Yin lic quin ya wib chi camic, tobal awe yet —xcha. 38I Jesus xu bij che: —¿Katzij nawi cat camic tobal we? Sak laj tzij quin bij chawe, wo'or mísmo, are c'a maja ca ch'aw i ucamul ac', cawuwaj na in wach oxmul —xu bij che.
SAN JUAN 13